LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL PARAIŠKŲ PRIĖMIMO INFORMACINĖS SISTEMOS NUOSTATŲ PATVIRTINIMO

2013 m. vasario 28 d. Nr. 3D-152

Vilnius

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo (Žin., 2002, Nr. 72-3009; 2008, Nr. 81-3174; 2011, Nr. 119-5610) 12 straipsnio 1 dalimi, Valstybės informacinių sistemų steigimo ir įteisinimo taisyklių, patvirtintų Lietuvos Respublikos Vyriausybės 2004 m. balandžio 19 d. nutarimu Nr. 451 (Žin., 2004, Nr. 58-2061), 8 punktu, Lietuvos Respublikos Vyriausybės 2006 m. spalio 11 d. nutarimo Nr. 987 „Dėl valstybės institucijų, savivaldybių ir kitų juridinių asmenų, atsakingų už Europos žemės ūkio garantijų fondo priemonių įgyvendinimą, paskyrimo“ (Žin., 2006, Nr. 110-4171; 2011, Nr. 50-2436) 3.1.1 punktu ir Lietuvos Respublikos Vyriausybės 2007 m. vasario 13 d. nutarimo Nr. 189 „Dėl valstybės institucijų ir įstaigų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“ (Žin., 2007, Nr. 22-839; 2012, Nr. 10-384) 3.1 punktu:

1.Tvirtinu Paraiškų priėmimo informacinės sistemos nuostatus (pridedama).

2.Pavedu valstybės įmonei Žemės ūkio informacijos ir kaimo verslo centrui per 14 darbo dienų nuo šio įsakymo įsigaliojimo paskirti Paraiškų priėmimo informacinės sistemos duomenų valdymo įgaliotinį.

Žemės ūkio ministras	Vigilijus Jukna

SUDERINTA Informacinės visuomenės plėtros komiteto prie Susisiekimo ministerijos 2012-11-26 raštu Nr. S-1666	SUDERINTA Lietuvos Respublikos vidaus reikalų ministerijos 2013-01-03 raštu Nr. 1D-73 (52)

PATVIRTINTA

Lietuvos Respublikos žemės ūkio ministro 2013 m. vasario 28 d. įsakymu Nr. 3D-152

PARAIŠKŲ PRIĖMIMO INFORMACINĖS SISTEMOS NUOSTATAI

I. BENDROSIOS NUOSTATOS

1. Paraiškų priėmimo informacinės sistemos (toliau – PPIS) nuostatai (toliau – nuostatai) reglamentuoja PPIS steigimo pagrindą, organizacinę struktūrą, informacinę struktūrą, funkcinę struktūrą, kaupiamų duomenų šaltinius, modernizavimą, finansavimą ir likvidavimą.

2. PPIS steigimo pagrindą reglamentuojantys Europos Sąjungos ir Lietuvos Respublikos teisės aktai:

2.1. 2009 m. sausio 19 d. Tarybos reglamentas (EB) Nr. 73/2009, nustatantis bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantis tam tikras paramos schemas ūkininkams, iš dalies keičiantis reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantis reglamentą (EB) Nr. 1782/2003 (OL 2009 L 30, p. 16) su paskutiniais pakeitimais, padarytais 2012 m. liepos 11 d. Europos Parlamento ir Tarybos reglamentu (ES) Nr. 671/2012 (OL 2012 L 204, p. 11);

2.2. 2009 m. lapkričio 30 d. Komisijos reglamentas (EB) Nr. 1122/2009, kuriuo nustatomos išsamios Tarybos reglamento (EB) Nr. 73/2009 įgyvendinimo taisyklės, susijusios su kompleksiniu paramos susiejimu, moduliavimu ir integruota administravimo ir kontrolės sistema pagal tame reglamente numatytas ūkininkams skirtas tiesioginės paramos schemas, ir Tarybos reglamento (EB) Nr. 1234/2007 įgyvendinimo taisyklės, susijusios su kompleksiniu paramos susiejimu pagal vyno sektoriui numatytą paramos schemą (OL 2009 L 316, p. 65) su paskutiniais pakeitimais, padarytais 2012 m. spalio 12 d. Komisijos įgyvendinamu reglamentu (ES) Nr. 937/2012 (OL 2012 L 280, p. 1);

2.3. Lietuvos Respublikos žemės ūkio, maisto ūkio ir kaimo plėtros įstatymas (Žin., 2002, Nr. 72-3009; 2008, Nr. 81-3174);

2.4. Lietuvos Respublikos Vyriausybės 2006 m. spalio 11 d. nutarimas Nr. 987 „Dėl valstybės institucijų, savivaldybių ir kitų juridinių asmenų, atsakingų už Europos žemės ūkio garantijų fondo priemonių įgyvendinimą, paskyrimo“ (Žin., 2006, Nr. 110-4171);

2.5. Lietuvos Respublikos Vyriausybės 2007 m. vasario 13 d. nutarimas Nr. 189 „Dėl valstybės institucijų ir įstaigų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“ (Žin., 2007, Nr. 22-839);

2.6. Lietuvos žemės ūkio integruotos administravimo ir kontrolės sistemos įgyvendinimo tvarka, patvirtinta Lietuvos Respublikos žemės ūkio ministro 2002 m. spalio 3 d. įsakymu Nr. 399 (Žin., 2002, Nr. 98-4375);

2.7. Lietuvos Respublikos žemės ūkio ministerijos nuostatai, patvirtinti Lietuvos Respublikos Vyriausybės 1998 m. rugsėjo 15 d. nutarimu Nr. 1120 (Žin., 1998, Nr. 83-2327; 2010, Nr. 125-6405).

3. Teisės aktai, kuriais reglamentuojama PPIS veiklos sritis:

3.1. Lietuvos valstybės informacinių išteklių valdymo įstatymas (Žin., 2011, Nr. 163-7739);

3.2. Lietuvos Respublikos Vyriausybės 2009 m. rugsėjo 9 d. nutarimas Nr. 1125 „Dėl Integruotos administravimo ir kontrolės sistemos (IAKS) duomenų atnaujinimo programos patvirtinimo“ (Žin., 2009, Nr. 113-4818);

3.3. Paramos už žemės ūkio naudmenų ir pasėlių plotus paraiškos ir tiesioginių išmokų administravimo bei kontrolės taisyklės, kasmet tvirtinamos Lietuvos Respublikos žemės ūkio ministro įsakymu;

3.4. Lietuvos Respublikos žemės ūkio ministro 2007 m. lapkričio 12 d. įsakymas Nr. 3D-501 „Dėl paramai tinkamų ir netinkamų plotų nustatymo, apskaičiavimo ir išskyrimo kontrolinių žemės sklypų duomenų bazėje“ (Žin., 2007, Nr. 118-4850);

3.5. Lietuvos kaimo plėtros 2007–2013 metų programos priemonių „Išmokos ūkininkams vietovėse, kuriose yra kliūčių, išskyrus kalnuotas vietoves“, „Natura 2000 išmokos ir su direktyva 2000/60/EB susijusios išmokos“ ir „Natura 2000 išmokos“ įgyvendinimo taisyklės, patvirtintos Lietuvos Respublikos žemės ūkio ministro 2007 m. balandžio 6 d. įsakymu Nr. 3D-151 (Žin., 2007, Nr. 41-1560; 2012, Nr. 40-1976);

3.6. Lietuvos kaimo plėtros 2007–2013 metų programos priemonės „Agrarinės aplinkosaugos išmokos“ programų „Kraštovaizdžio tvarkymas“, „Ekologinis ūkininkavimas“ ir „Rizikos“ vandens telkinių būklės gerinimas“ įgyvendinimo taisyklės, patvirtintos Lietuvos Respublikos žemės ūkio ministro 2007 m. balandžio 6 d. įsakymu Nr. 3D-152 (Žin., 2007, Nr. 41-1561; 2012, Nr. 40-1975);

3.7. Lietuvos kaimo plėtros 2007–2013 metų programos priemonės „Pirmas žemės ūkio paskirties žemės apželdinimas mišku“ įgyvendinimo taisyklės, patvirtintos Lietuvos Respublikos žemės ūkio ministro 2008 m. vasario 6 d. įsakymu Nr. 3D-60 (Žin., 2008, Nr. 17-586; 2012, Nr. 14-620);

3.8. Lietuvos kaimo plėtros 2007–2013 metų programos priemonės „Pirmas ne žemės ūkio paskirties ir apleistos žemės ūkio paskirties žemės apželdinimas mišku“ įgyvendinimo taisyklės, patvirtintos Lietuvos Respublikos žemės ūkio ministro 2008 m. vasario 6 d. įsakymu Nr. 3D-59 (Žin., 2008, Nr. 17-587; 2012, Nr. 14-621);

3.9. Lietuvos kaimo plėtros 2007–2013 metų programos priemonės „Miškų aplinkosaugos išmokos“ įgyvendinimo taisyklės, patvirtintos Lietuvos Respublikos žemės ūkio ministro 2008 m. kovo 20 d. įsakymu Nr. 3D-161 (Žin., 2008, Nr. 36-1305; 2011, Nr. 37-1783);

3.10. Informacinės visuomenės plėtros komiteto prie Lietuvos Respublikos Vyriausybės direktoriaus 2004 m. spalio 15 d. įsakymas Nr. T-131 „Dėl valstybės informacinių sistemų kūrimo metodinių dokumentų patvirtinimo“ (Žin., 2004, Nr. 155-5679);

3.11. Lietuvos Respublikos teritorijos M 1:10 000 kontrolinių žemės sklypų duomenų bazės KŽS_DB10LT atnaujinimo techniniai reikalavimai, patvirtinti Lietuvos Respublikos žemės ūkio ministro 2011 m. spalio 13 d. įsakymu Nr. 3D-753, išdėstyti nauja redakcija 2011 m. lapkričio 11 d. įsakymu Nr. 3D-817;

3.12. Jungtinių tyrimų centro prie Europos Komisijos rekomendacijos.

4. Šiuose nuostatuose vartojamos sąvokos:

Deklaruotas laukas – paramos paraiškoje nurodytas žemės ūkio naudmenų ir (arba) kitas plotas.

Kontrolinis žemės sklypas (toliau – KŽS) – natūralių gamtinių ir dirbtinių erdvinių objektų (upių vagų, miško masyvų, kelių, pastatų ir pan.) ribojamas ar istorines žemės naudojimo ribas turintis vientisas žemės plotas, kuriam būdingos tam tikros gamtinės savybės, vyraujantis dangos tipas, ūkinio naudojimo ypatumai ir kuriam suteiktas unikalus atpažinties kodas kontrolinių žemės sklypų duomenų bazėje (toliau – KŽS_DB).

Pareiškėjas – žemės ūkio veiklos subjektas, teikiantis paramos paraišką gauti tiesiogines išmokas už žemės ūkio naudmenų plotus, tiesiogines išmokas už baltąjį cukrų, tiesiogines išmokas už mėsinius galvijus ir (arba) mėsines avis ir paramą už plotus pagal Kaimo plėtros programos (toliau – KPP) priemones einamaisiais metais.

Paramos gavėjas – pareiškėjas arba jo įgaliotas asmuo, kuris atitinka visus reikalavimus paramai gauti ir kuriam skiriama parama.

Paramos paraiška – elektroniniu būdu užpildytas dokumentas (į PPIS įvesti, išsaugoti ir patvirtinti duomenys), kuriuo prašoma einamaisiais metais skirti tiesiogines išmokas už žemės ūkio naudmenų plotus, tiesiogines išmokas už baltąjį cukrų, tiesiogines išmokas už mėsinius galvijus ir (arba) mėsines avis ir paramą už plotus pagal KPP priemones.

PPIS vartotojas – savivaldybės administracijos arba seniūnijos darbuotojas, dirbantis pagal darbo sutartį, turintis teisę naudotis PPIS ištekliais, padedantis pareiškėjui užpildyti paramos paraišką.

Kitos šiuose nuostatuose vartojamos sąvokos apibrėžtos Bendruosiuose elektroninės informacijos saugos valstybės institucijų ir įstaigų informacinėse sistemose reikalavimuose, patvirtintuose Lietuvos Respublikos Vyriausybės 1997 m. rugsėjo 4 d. nutarimu Nr. 952 (Žin., 1997, Nr. 83-2075; 2007, Nr. 49-1891), Valstybės informacinių sistemų steigimo ir įteisinimo taisyklėse, patvirtintose Lietuvos Respublikos Vyriausybės 2004 m. balandžio 19 d. nutarimu Nr. 451 (Žin., 2004, Nr. 58-2061), Lietuvos Respublikos standartuose LST ISO/IEC 27002:2009 ir LST ISO/IEC 27001:2006, Lietuvos Respublikos valstybės informacinių išteklių valdymo įstatyme bei kituose teisės aktuose.

5. PPIS tikslai:

5.1. automatizuoti paramos paraiškų ir žemės ūkio naudmenų, pasėlių ir kitų plotų duomenų pateikimo, apdorojimo ir analizės procesus;

5.2. užtikrinti centralizuotą prieigą ir administravimą duomenų, susijusių su paramos paraiška, žemės ūkio naudmenomis, pasėliais, kitais plotais ir KŽS.

6. PPIS pagrindinės funkcijos:

6.1. teikti elektronines paslaugas:

6.1.1. duomenų teikimas į PPIS užpildant interneto svetainėje pateiktą paramos paraiškos formą realiu laiku;

6.1.2. PPIS duomenų teikimas duomenų gavėjams, paramos gavėjams ir PPIS vartotojams;

6.2. atlikti paramos paraiškų duomenų patikrą;

6.3. pagal gautus paramos paraiškos duomenis formuoti dokumentus, reikalingus paramai gauti;

6.4. atnaujinti KŽS duomenis;

6.5. vykdyti paramos paraiškų duomenų apdorojimą bei formuoti ataskaitas;

6.6. užtikrinti galimybę pareiškėjui savarankiškai užpildžius paraiškos formą pasirašyti ją elektroniniu parašu.

7. PPIS laukiamas rezultatas:

7.1. optimizuotas ir automatizuotas paramos paraiškų pateikimo procesas;

7.2. automatizuotas paramos paraiškų duomenų tikrinimas ir paramos gavėjo ir PPIS vartotojo informavimas apie aptiktus netikslumus;

7.3. užtikrintas paramos paraiškų duomenų pasiekiamumas duomenų gavėjams, paramos gavėjams ir PPIS vartotojams bei analizė;

7.4. užtikrintas KŽS duomenų atnaujinimas;

7.5. supaprastintas žemės ūkio naudmenų, pasėlių ir kitų laukų, KŽS bei paramos paraiškos duomenų tvarkymas, atitinkantis Europos Sąjungos bei nacionaliniuose teisės aktuose nustatytus reikalavimus bei Jungtinių tyrimų centro prie Europos Komisijos pateiktas rekomendacijas.

8. Asmens duomenų tvarkymo PPIS tikslas – užtikrinti PPIS duomenų gavėjų, paramos gavėjų ir pareiškėjų tapatybės nustatymą paramos paraiškos duomenims administruoti.

II. PARAIŠKŲ PRIĖMIMO INFORMACINĖS SISTEMOS ORGANIZACINĖ STRUKTŪRA

9. PPIS valdytojas – Lietuvos Respublikos žemės ūkio ministerija.

10. PPIS valdytojo funkcijos:

10.1. rengti ir priimti PPIS veikimui ir duomenų saugai užtikrinti reikalingus teisės aktus;

10.2. nustatyti PPIS duomenų rinkimo, analizės, teikimo tikslus ir priemones;

10.3. atlikti PPIS duomenų saugos reikalavimų laikymosi priežiūrą;

10.4. nagrinėti ir apibendrinti PPIS tvarkytojo bei duomenų gavėjų pasiūlymus dėl sistemos tobulinimo;

10.5. organizuoti PPIS duomenų atnaujinimo darbus;

10.6. spręsti PPIS modernizavimo, plėtros klausimus;

10.7. spręsti PPIS finansavimo klausimus: planuoti valstybės biudžeto lėšų poreikį PPIS funkcionavimui, duomenų tikslinimui ir atnaujinimui, kontroliuoti lėšų naudojimą;

10.8. užtikrinti, kad PPIS būtų tvarkoma vadovaujantis šiais nuostatais, Lietuvos Respublikos valstybės informacinių išteklių valdymo įstatymu ir kitais teisės aktais;

10.9. atlikti kitus PPIS nuostatuose ir kituose teisės aktuose nustatytus veiksmus.

11. PPIS tvarkytojas – VĮ Žemės ūkio informacijos ir kaimo verslo centras.

12. PPIS tvarkytojo funkcijos:

12.1. tvarkyti PPIS ir joje saugomus duomenis;

12.2. užtikrinti PPIS duomenų bazės funkcionavimą ir atnaujinimą PPIS valdytojo nurodymu;

12.3. užtikrinti PPIS programinės įrangos priežiūrą ir atnaujinimą PPIS valdytojo nurodymu;

12.4. teisės aktų nustatyta tvarka užtikrinti PPIS duomenų saugą;

12.5. administruoti PPIS vartotojus;

12.6. užtikrinti PPIS veiklos tinkamumą ir nenutrūkstamumą;

12.7. užtikrinti PPIS sąveiką su kitais susijusiais valstybės registrais ir informacinėmis sistemomis;

12.8. užtikrinti, kad PPIS duomenų gavėjai, Paramos gavėjai ir PPIS vartotojai, kuriems perduoti klaidingi, netikslūs, neišsamūs PPIS duomenys, būtų informuoti apie ištaisytus netikslumus;

12.9. PPIS valdytojo nurodymu organizuoti mokymus, konsultuoti ir teikti informaciją apie PPIS;

12.10. atlikti PPIS duomenų kokybės tikrinimą vadovaujantis Europos Sąjungos reikalavimais ir metodologija bei PPIS valdytojo nurodymais;

12.11. teikti valdytojui siūlymus dėl PPIS modernizavimo ir plėtros;

12.12. PPIS valdytojo nurodymu atlikti PPIS duomenų atnaujinimą;

12.13. teikti PPIS plėtros projektus PPIS valdytojui;

12.14. PPIS valdytojo nurodymu vykdyti PPIS plėtrą;

12.15. užtikrinti, kad PPIS būtų tvarkoma vadovaujantis šiais nuostatais, Lietuvos Respublikos valstybės informacinių išteklių valdymo įstatymu ir kitais teisės aktais;

12.16. atlikti kitus PPIS nuostatuose ir kituose teisės aktuose nustatytus veiksmus.

13. PPIS duomenų teikėjai:

13.1. Nacionalinė mokėjimo agentūra prie Lietuvos Respublikos žemės ūkio ministerijos (toliau – Agentūra) teikia Žemės ūkio paramos administravimo informacinės sistemos (toliau – ŽŪPAIS) duomenis;

13.2. VĮ Žemės ūkio informacijos ir kaimo verslo centras (toliau – ŽŪIKVC) teikia Lietuvos Respublikos žemės ūkio ir kaimo verslo registro (toliau – ŽŪKVR) duomenis;

13.3. VĮ Registrų centras teikia Lietuvos Respublikos adresų registro duomenis;

13.4. Valstybinė miškų tarnyba teikia Lietuvos Respublikos miškų valstybės kadastro (toliau – Miškų kadastras) duomenis.

14. PPIS duomenų gavėjai:

14.1. Lietuvos Respublikos žemės ūkio ministerija – gauna PPIS duomenis;

14.2. Agentūra – gauna paramos paraiškų duomenis, išvardytus nuostatų 16.1 punkte, pareiškėjų duomenis, išvardytus nuostatų 16.2 punkte, paramos paraiškose nurodytus žemės ūkio naudmenų, pasėlių ir kitų plotų duomenis pagal metus, išvardytus nuostatų 17 punkte, kontrolinių žemės sklypų duomenis, išvardytus nuostatų 18 punkte;

14.3. VšĮ „Ekoagros“, Valstybinė augalininkystės tarnyba prie Lietuvos Respublikos žemės ūkio ministerijos, Lietuvos sėklininkystės asociacija, Nacionalinė žemės tarnyba prie Lietuvos Respublikos žemės ūkio ministerijos, valstybės įmonė Distancinių tyrimų ir geoinformatikos centras „Gis-Centras“ (toliau – GIS-Centras), valstybės įmonė Valstybės žemės fondas ir kt. institucijos, nustatytos Lietuvos Respublikos žemės ūkio ministro 2012 m. kovo 15 d. įsakymu Nr. 3D-171.

14.4. PPIS duomenų gavėjams duomenys teikiami neatlygintinai.

14.5. KŽS_DB10LT duomenys yra vieši ir teikiami per PPIS ir Lietuvos erdvinės informacijos portalą.

III. PARAIŠKŲ PRIĖMIMO INFORMACINĖS SISTEMOS INFORMACINĖ STRUKTŪRA

15. PPIS duomenų bazė sudaryta iš loginių duomenų bazių:

15.1. paramos paraiškų duomenų bazės;

15.2. pasėlių laukų duomenų bazės;

15.3. KŽS_DB;

15.4. šių nuostatų 17.2 ir 17.3 punktuose nurodytų duomenų kartografinis pagrindas: Lietuvos Respublikos teritorijos M 1:10 000 skaitmeninis rastrinis ortofotografinis žemėlapis ORT10LT (toliau – ORT10LT) ir (ar) Lietuvos Respublikos teritorijos M 1:5 000 skaitmeninis rastrinis ortofotografinis žemėlapis ORT5LT (toliau – ORT5LT).

16. Paramos paraiškų duomenų bazėje saugomi:

16.1. paramos paraiškų duomenys:

16.1.1. paramos paraiškos numeris;

16.1.2. paramos paraiškos sukūrimo data;

16.1.3. paramos paraiškos patvirtinimo data;

16.1.4. šešioliktainis paramos paraiškos kodas;

16.1.5. duomenys apie paramos paraišką patvirtinusį asmenį (vardas, pavardė);

16.1.6. požymis, ar laukai yra skirti sėklininkystei ir moksliniams tyrimams;

16.1.7. duomenys apie atskirąją tiesioginę išmoką už baltąjį cukrų;

16.1.8. duomenys apie tiesioginę išmoką už mėsinius galvijus ir (arba) mėsines avis;

16.1.9. duomenys apie papildomą nacionalinę tiesioginę išmoką už ėriavedes;

16.1.10. duomenys apie žemės ūkio valdoje praėjusiais metais naudotas trąšas;

16.1.11. duomenys apie įsipareigojimus, kurių laikomasi;

16.1.12. duomenys apie sutikimą perduoti paramos paraiškos duomenis;

16.1.13. požymis, ar pateikti žemės valdymo teisės patvirtinimo dokumentai;

16.1.14. informavimo būdas;

16.1.15. požymis, ar su paramos paraiškos patvirtinimu buvo atnaujinta pareiškėjo žemės ūkio valda;

16.1.16. kontrolinių žemės sklypų ribų pasikeitimų aprašymai.

16.2. Pareiškėjų duomenys:

16.2.1. fizinio asmens vardas, pavardė arba juridinio asmens teisinė forma ir pavadinimas;

16.2.2. fizinio asmens kodas arba juridinio asmens kodas;

16.2.3. savivaldybės pavadinimas – pagal gyvenamąją vietą;

16.2.4. seniūnijos pavadinimas – pagal gyvenamąją vietą;

16.2.5. gyvenamosios vietovės pavadinimas – pagal gyvenamąją vietą;

16.2.6. gatvės pavadinimas, namo Nr., buto Nr. – pagal gyvenamąją vietą;

16.2.7. telefono ryšio Nr.;

16.2.8. el. pašto adresas;

16.2.9. fizinio / juridinio asmens valdos Nr.;

16.2.10. atsiskaitomosios sąskaitos Nr.;

16.2.11. duomenys apie prašymus pakeisti paramos paraiškos duomenis.

17. Pasėlių laukų duomenų bazėje saugomi paramos paraiškose esantys žemės ūkio naudmenų, pasėlių ir kitų plotų duomenys pagal metus:

17.1. lauko erdviniai duomenys;

17.2. lauko atributinė informacija:

17.2.1. kontrolinio žemės sklypo Nr.;

17.2.2. lauko Nr.;

17.2.3. lauko kultūros atpažinties numeris;

17.2.4. auginamo augalo veislė;

17.2.5. lauko plotas, ha;

17.2.6. genetiškai modifikuotų augalų informacija;

17.2.7. žemės valdymo teisė;

17.2.8. lauko, už kurį gaunama parama pagal programų priemones, duomenys;

17.2.9. dokumentų pateikimo faktas dvigubo deklaravimo atveju;

17.2.10. lauko patvirtinimo data;

17.2.11. paramos paraiškos, kurioje nurodytas laukas, atpažinties numeris.

18. KŽS duomenų bazėje saugomi KŽS duomenys pagal metus:

18.1. KŽS erdviniai duomenys;

18.2. KŽS atributinė informacija:

18.2.1. KŽS atpažinties numeris;

18.2.2. KŽS Gkodas;

18.2.3. KŽS plotas, ha;

18.2.4. KŽS remiamų plotų informacija;

18.2.5. KŽS atnaujinimo data;

18.2.6. KŽS formavimo šaltinis.

19. Pareiškėjų ir jų įgaliotų asmenų duomenys:

19.1. asmens kodas;

19.2. įmonės kodas;

19.3. vardas;

19.4. pavardė;

19.5. pavadinimas;

19.6. teisė naudotis PPIS;

19.7. prieiga prie saugomų duomenų ir formuojamų ataskaitų.

20. PPIS vartotojų duomenys:

20.1. vardas;

20.2. pavardė;

20.3. institucijos pavadinimas;

20.4. pareigos;

20.5. telefono ryšio numeris;

20.6. fakso numeris;

20.7. el. pašto adresas.

21. Duomenų srautai tarp PPIS ir kitų informacinių sistemų bei valstybės ir žinybinių registrų:

21.1. PPIS naudojami susijusių registrų ir informacinių sistemų duomenys:

21.1.1. Adresų registro duomenys: savivaldybių, seniūnijų, gyvenamųjų vietovių, gatvių pavadinimai, adresai, jų kodai bei gyvenamųjų vietovių grafiniai duomenys;

21.1.2. ŽŪKVR duomenys: patikrai, ar pareiškėjas yra žemės ūkio valdos, užregistruotos ŽŪKVR, valdytojas, ir duomenims apie žemės ūkio valdas ir jų valdytojus gauti: valdos numeris, valdos būsena, valdos valdytojo vardas, pavardė ir (arba) pavadinimas;

21.1.3. ŽŪPAIS duomenys: KŽS tikslinti, tiksliai įbraižyti žemės ūkio naudmenas, pasėlius ir kitus laukus bei informacijai apie patikrų vietoje metu nustatytus geros agrarinės ir aplinkosaugos būklės reikalavimų pažeidimus perduoti;

21.1.4. Miškų kadastro duomenys KŽS atnaujinti;

21.2. kiti PPIS naudojami duomenys:

21.2.1. georeferencinio pagrindo duomenų bazė KŽS atnaujinti, kurią tvarko „GIS-Centras“;

21.2.2. ORT10LT ir (ar) ORT5LT KŽS atnaujinti bei tikslinti, kurią tvarko Nacionalinė žemės tarnyba prie Lietuvos Respublikos žemės ūkio ministerijos (toliau – NŽT);

21.2.3. „Natura 2000“ saugomų teritorijų erdvinės duomenų bazės, kurią tvarko Valstybinė saugomų teritorijų tarnyba prie Lietuvos Respublikos aplinkos ministerijos (toliau – VSTT), duomenys;

21.2.4. „Rizikos“ vandens telkinių erdvinės duomenų bazės, kurią tvarko Aplinkos apsaugos agentūra prie Lietuvos Respublikos aplinkos ministerijos (toliau – AAA), duomenys;

21.2.5. šlapynių erdviniai duomenys, kuriuos tvarko VĮ Valstybės žemės fondas (toliau – Fondas) ir/arba kitas teisės aktų nustatyta tvarka viešųjų pirkimų būdu atrinktas šlapines nustatantis vykdytojas.

IV. PARAIŠKŲ PRIĖMIMO INFORMACINĖS SISTEMOS FUNKCINĖ STRUKTŪRA

22. PPIS funkcinę struktūrą sudaro:

22.1. interneto svetainė (portalas), kuri apima šiuos PPIS posistemius ir jų funkcijas:

22.1.1. Paramos paraiškos duomenų paieškos ir įvedimo posistemis, kurio paskirtis:

22.1.1.1. paramos paraiškų duomenų priėmimas;

22.1.1.2. įvestų duomenų patikros atlikimas;

22.1.1.3. duomenų patikrų rezultatų atvaizdavimas.

22.1.2. Erdvinių duomenų įvedimo ir publikavimo posistemis, kurio paskirtis:

22.1.2.1. leidimas įvesti bei koreguoti žemės ūkio naudmenų ir kitų plotų duomenis ir erdvinę informaciją;

22.1.2.2. grafiškas susijusios erdvinės informacijos atvaizdavimas;

22.1.2.3. erdvinių duomenų įvedimo, korekcijos priemonių ir instrumentų užtikrinimas.

22.1.3. Dokumentų valdymo posistemis, kurio paskirtis:

22.1.3.1. paramos paraiškos ir susijusių su paramos paraiška dokumentų formavimas;

22.1.4. Informacijos apdorojimo ir ataskaitų posistemis, kurio paskirtis:

22.1.4.1. pirminių duomenų apdorojimas;

22.1.4.2. informacijos paieškos užtikrinimas;

22.1.4.3. statistinių ataskaitų formavimas ir teikimas.

22.1.5. KŽS administravimo posistemis, kurio paskirtis – KŽS duomenų pateikimas duomenų gavėjams ir KŽS duomenų administravimas.

22.2. Duomenų apdorojimo modulis, kuris apima šiuos PPIS posistemius ir jų funkcijas:

22.2.1. Dokumentų valdymo posistemis, kurio paskirtis:

22.2.1.1. suformuotų dokumentų saugojimas;

22.2.1.2. elektroninio parašo administravimas ir palaikymas.

22.2.2. Duomenų loginės kontrolės posistemis, kurio paskirtis:

22.2.2.1. įvestų duomenų loginės patikros atlikimas;

22.2.2.2. patikros su duomenų teikėjų pateiktais duomenimis užtikrinimas;

22.2.2.3. įvestų duomenų netikslumų nustatymas ir atvaizdavimas.

22.2.3. Erdvinių operacijų vykdymo posistemis, kurio paskirtis:

22.2.3.1. pateiktų erdvinių duomenų geometrinio apdorojimo vykdymas;

22.2.3.2. erdvinių duomenų skaičiavimų ir automatinių koregavimų atlikimas.

22.2.4. Duomenų apsikeitimo posistemis, kurio paskirtis:

22.2.4.1. sąsajų su duomenų teikėjais ir duomenų gavėjais užtikrinimas;

22.2.4.2. geografinių duomenų apskaičiavimai ir duomenų paruošimas.

V. PARAIŠKŲ PRIĖMIMO INFORMACINĖS SISTEMOS KAUPIAMŲ DUOMENŲ ŠALTINIAI

23. PPIS kaupiamų duomenų šaltiniai:

23.1. pareiškėjai ar jų įgalioti asmenys (Nuostatų 16.1–16.2 punktuose nurodyti duomenys);

23.2. VSTT (nuostatų 21.2.3 punkte nurodyti duomenys);

23.3. AAA (nuostatų 21.2.4 punkte nurodyti duomenys);

23.4. Fondas ir/arba kitas teisės aktų nustatyta tvarka viešųjų pirkimų būdu atrinktas šlapines nustatantis vykdytojas (nuostatų 21.2.5 punkte nurodyti duomenys);

23.5. „GIS-Centras“ (nuostatų 21.2.1 punkte nurodyti duomenys);

23.6. NŽT (nuostatų 21.2.2 punkte nurodyti duomenys).

24. Kaupiamų duomenų šaltiniai yra atsakingi už jų pateiktų duomenų tikslumą bei išsamumą.

VI. PARAIŠKŲ PRIĖMIMO INFORMACINĖS SISTEMOS DUOMENŲ SAUGA

25. Už PPIS duomenų saugą atsako PPIS valdytojas ir tvarkytojas.

26. PPIS duomenų gavėjai atsako už gautų PPIS duomenų saugumą.

27. PPIS duomenys tvarkomi ir duomenų saugos reikalavimai nustatomi vadovaujantis Lietuvos Respublikos asmens duomenų teisinės apsaugos įstatymu (Žin., 1996, Nr. 63-1479; 2008, Nr. 22-804), Bendraisiais elektroninės informacijos saugos valstybės institucijų ir įstaigų informacinėse sistemose reikalavimais, Bendraisiais reikalavimais organizacinėms ir techninėms duomenų saugumo priemonėms, patvirtintais Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71(1.12) (Žin., 2008, Nr. 135-5298).

28. PPIS sauga užtikrinama vadovaujantis Lietuvos standartais LST ISO/IEC 27002:2009 ir LST ISO/IEC 27001:2006, kitais Lietuvos ir tarptautiniais standartais, apibūdinančiais saugų informacijos sistemos duomenų tvarkymą, ir Valstybės institucijų ir įstaigų informacinių sistemų elektroninės informacijos techniniais saugos reikalavimais, patvirtintais Lietuvos Respublikos vidaus reikalų ministro 2008 m. spalio 27 d. įsakymu Nr. 1V-384 (Žin., 2008, Nr. 127-4866).

29. PPIS duomenų sauga užtikrinama vadovaujantis PPIS duomenų saugos nuostatais, Informacijos saugumo politika, patvirtinta ŽŪIKVC generalinio direktoriaus 2011 m. rugsėjo 23 d. įsakymu Nr. 1V-91V „Dėl valstybės įmonės Žemės ūkio informacijos ir kaimo verslo centro informacijos saugumo politikos tvirtinimo“, ir Informacijos saugumo politika trečioms šalims, patvirtinta ŽŪIKVC generalinio direktoriaus 2008 m. rugsėjo 30 d. įsakymu Nr. 181V/1 „Dėl informacijos saugumo politikos trečioms šalims tvirtinimo“.

30. PPIS valdytojas ir tvarkytojas užtikrina, kad PPIS duomenys būtų apsaugoti nuo neteisėto ar atsitiktinio sunaikinimo, pakeitimo, atskleidimo, kitokio neteisėto tvarkymo ar naudojimo.

31. PPIS duomenų sauga užtikrinama organizacinėmis, techninėmis, technologinėmis, metodinėmis bei kitomis priemonėmis.

32. PPIS tvarkytojo darbuotojai, kurie tvarko PPIS kaupiamus asmens duomenis, privalo saugoti asmens duomenų paslaptį, jei šie asmens duomenys neskirti skelbti viešai. Ši pareiga galioja pasitraukus iš valstybės tarnybos, perėjus dirbti į kitas pareigas arba pasibaigus darbo ar sutartiniams santykiams.

33. PPIS asmens duomenys saugomi, iki ŽŪIKVC bus atsakingas už Europos žemės ūkio garantijų fondo bei Europos žemės ūkio fondo kaimo plėtrai priemonių įgyvendinimą, vėliau šie duomenys bus archyvuojami ir perduodami valstybės archyvams Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) nustatyta tvarka. Pasibaigus saugojimo terminui (saugojimo terminas iki 20 metų nuo dokumentų įtraukimo į apskaitą dienos), duomenys sunaikinami.

34. Duomenų subjektas, kurio duomenys tvarkomi PPIS, pateikęs PPIS valdytojui arba PPIS tvarkytojui asmens tapatybę patvirtinantį dokumentą arba teisės aktų nustatyta tvarka ar elektroninių ryšių priemonėmis, kurios leidžia tinkamai identifikuoti asmenį, patvirtinęs savo asmens tapatybę, turi teisę susipažinti su savo asmens duomenimis ir kaip jie yra tvarkomi. Susipažinęs su tvarkomais savo duomenimis, duomenų subjektas turi teisę reikalauti, kad būtų ištaisyti neteisingi, netikslūs, neišsamūs duomenys.

VII. PARAIŠKŲ PRIĖMIMO INFORMACINĖS SISTEMOS FINANSAVIMAS

35. PPIS finansuojama iš Lietuvos Respublikos žemės ūkio ministerijai skirtų valstybės biudžeto asignavimų.

VIII. PARAIŠKŲ PRIĖMIMO INFORMACINĖS SISTEMOS MODERNIZAVIMAS IR LIKVIDAVIMAS

36. PPIS modernizuojama ar likviduojama teisės aktų nustatyta tvarka.

37. Sprendimą dėl PPIS modernizavimo ar likvidavimo priima PPIS valdytojas.

38. Likviduojant PPIS, jos duomenys perduodami kitai informacinei sistemai, sunaikinami arba perduodami valstybės archyvams Lietuvos Respublikos dokumentų ir archyvų įstatymo nustatyta tvarka.

_________________